Folketing
2007-02-23

Dansk Folkeparti vil gerne stå værn om kernefamilierne, og det tror jeg der er mange partier der gerne vil. De fleste kernefamilier består jo af en far og en mor og deres fællesbørn, andre består af mange forskellige kombinationer af voksne og børn, og de mange kombinationer skal vi ikke lave om på herinde; det hverken kan eller vil vi. Alle skal have de bedste betingelser for at fungere i netop deres familietype, som kan være en lige så god kernefamilie som andre. Kvindens frie ret og frihed og lighed til at vælge sit voksenliv uden at være afhængig af en mand er jo noget, vi har kæmpet for. I de gamle kernefamiliemodeller blev mange kvinder og børn undertrykt, men vi synes, at der i det moderne liv skal kæmpes for kvinders ret til et frit voksenliv uden at være bundet biologisk til en mand og til børn på godt og ondt. I dag har kvinder fri adgang til gratis abort i det offentlige sundhedsvæsen, uanset civilstand og seksuel orientering.